SAWAD บวกคืน 5% หลังราคาร่วง 3 วันติด โบรกฯ แนะซื้อเป้า 49 บ. คาดกำไรทั้งปีแตะ 2.8 พันลบ.
SAWAD บวกคืน 5% หลังราคาร่วง 3 วันติด โบรกฯ แนะซื้อเป้า 49 บ. คาดกำไรทั้งปีแตะ 2.8 พันลบ.ล่าสุด ณ เวลา 15.30 น. อยู่ที่ 31.75 บาท บวก 1.50 บาท หรือ 4.96% สูงสุดที่ 31.75 บาท ต่ำสุดที่ 29.75 บาท ด้วยมูลค่าซื้อขาย 148.77 ล้านบาท
6 ก.ค. 2561

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ล่าสุด ณ เวลา 15.30 น. อยู่ที่ 31.75 บาท บวก 1.50 บาท หรือ 4.96% สูงสุดที่ 31.75 บาท ต่ำสุดที่ 29.75 บาท ด้วยมูลค่าซื้อขาย 148.77 ล้านบาท

ทั้งนี้ ราคาหุ้น SAWAD ปรับตัวขึ้นหลังจากราคาหุ้นปรับตัวลง 3 วันติด นับตั้งแต่ราคาหุ้นอยู่ที่ระดับ 32.75 บาท เมื่อวันที่ 2 มิ.ย.2561
ด้าน บล.ฟิลลิป ระบุในบทวิเคราะห์ แนะนำ “ซื้อ” SAWAD ราคาเป้าหมาย 49 บาท/หุ้น โดยคาดกำไรไตรมาส 2/61 ที่ 631 ล้านบาท ทรงตัวเมื่อเทียบกับปีก่อน แต่เพิ่ม 11.8% เมื่อเทียบกับไตรมาสก่อน ถึงแม้จะคาดว่ารายได้ดอกเบี้ยจะเพิ่มขึ้น แต่คาดว่ารายได้อื่นที่ลดลง การตั้งสำรองและค่าใช้จ่ายที่เพิ่มขึ้นทำให้กำไรทรงตัวจากปีก่อน แต่รายได้ทั้งรายได้ดอกเบี้ย และรายได้ที่ไม่ใช่ดอกเบี้ยที่เพิ่มขึ้นทำให้กำไรเพิ่ม q-q แม้ว่าค่าใช้จ่ายจะยังเพิ่มขึ้นก็ตาม
ทั้งนี้การปรับโครงสร้างบริษัทในช่วงที่ผ่านมาทำให้สินเชื่อของ SAWAD เติบโตค่อนข้างชะลอตัว แต่การปรับโครงสร้างนี้เรียบร้อยแล้ว และทำให้ทางฝ่ายคาดว่าสินเชื่อจะเร่งตัวขึ้น โดยในไตรมาส 2/61 คาดว่าสินเชื่อจะเติบโต 7% จากไตรมาสก่อน และทำให้สินเชื่อโต 10% ตั้งแต่ต้นปีถึงปัจจุบัน โดยทาง SAWAD เองก็ให้ข้อมูลว่าอาจจะมีการปรับเป้าสินเชื่อขึ้นจากเดิมที่ตั้งไว้ที่ 20-30%
ทั้งนี้คงประมาณการกำไรปี 61 ไว้ที่ 2.8 พันล้านบาท โดยกำไรครึ่งแรกปี 61 ที่คาดคิดเป็น 43% ของประมาณการทั้งปี โดยมองว่าสินเชื่อที่จะเร่งตัวขึ้นหลังการปรับโครงสร้างบริษัทแล้วเสร็จ การเพิ่มสัดส่วนการถือหุ้นใน BFIT จะทำให้กำไรในครึ่งหลังปี 61 เพิ่มสูงขึ้น